Document ID: 31999R2624

ΚΑΝΟΝΙΣΜΟΣ (ΕΚ) αριθ. 2624/1999 ΤΗΣ ΕΠΙΤΡΟΠΗΣ
της 10ης Δεκεμβρίου 1999
σχετικά με την εισαγωγή ρυζιού καταγωγής των Υπερποντίων Χωρών και Εδαφών στο πλαίσιο συμπληρωματικού σταδίου, για το έτος 1999
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 91/482/ΕΟΚ του Συμβουλίου, της 25ης Ιουλίου 1991, σχετικά με τη σύνδεση τω υπερποντίων χωρών και εδαφών με την Ευρωπαϊκή Οικονομική Κοινότητα(1), όπως τροποποιήθηκε τελευταία από την απόφαση 97/803/ΕΚ(2), και ιδίως το άρθρο 108α παράγραφος 5,
Εκτιμώντας τα ακόλουθα:
(1) ο κανονισμός (ΕΚ) αριθ. 2603/97 της Επιτροπής, της 16ης Δεκεμβρίου 1997, ο οποίος καθορίζει τις λεπτομέρειες εφαρμογής για την εισαγωγή ρυζιού καταγωγής των κρατών ΑΚΕ, καθώς επίσης και για την εισαγωγή ρυζιού καταγωγής των Υπερποντίων Χωρών και Εδαφών (ΥΧΕ)(3), όπως τροποποιήθηκε από τον κανονισμό (ΕΚ) αριθ. 1595/98(4), θεσπίζει συγκεκριμένα τις λεπτομέρειες έκδοσης των πιστοποιητικών για την εισαγωγή ρυζιού καταγωγής των ΥΧΕ μέχρι ποσότητας 35000 τόνων στο πλαίσιο του σταδίου του μηνός Ιανουαρίου·
(2) οι αιτήσεις έκδοσης πιστοποιητικών που υποβλήθηκαν τον Ιανουάριο 1999 αφορούσαν συνολική ποσότητα που υπερέβαινε κατά πολύ τη διαθέσιμη ποσότητα· λόγω, εντούτοις, αποσύρσεων των αιτήσεων έκδοσης πιστοποιητικών από τις επιχειρήσεις κατ' εφαρμογή του άρθρου 9 παράγραφος 3 του προαναφερθέντος κανονισμού, κατόπιν του καθορισμού ποσοστού μείωσης, εκδόθηκαν πραγματικά πιστοποιητικά μόνο για αισθητά μειωμένη ποσότητα· φαίνεται δικαιολογημένο, επομένως, να ανοιχθεί συμπληρωματικό στάδιο για την εισαγωγή ρυζιού καταγωγής ΥΧΕ για το έτος 1999·
(3) φαίνεται επίσης δικαιολογημένο, βάσει της εμπειρίας αυτής, να περιορισθεί η δυνατότητα απόσυρσης των αιτήσεων έκδοσης πιστοποιητικού στην περίπτωση κατά την οποία η εφαρμογή ποσοστού μείωσης οδηγεί στην έκδοση πιστοποιητικού εισαγωγής για ποσότητα που δεν επιτρέπει την πραγματοποίηση μιας οικονομικά βιώσιμης πράξης·
(4) πρέπει να προβλεφθεί η υποβολή των αιτήσεων και η έκδοση των πιστοποιητικών εισαγωγής στο πλαίσιο αυτού του συμπληρωματικού σταδίου σύμφωνα με τις διατάξεις του κανονισμού (ΕΚ) αριθ. 2603/97, με την επιφύλαξη των παρεκκλίσεων που δικαιολογούνται από τις ανάγκες διαχείρισης του εν λόγω σταδίου·
(5) η επιτροπή διαχείρισης σιτηρών δεν διετύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για το έτος 1999, ανοίγεται συμπληρωματικό στάδιο, με αύξοντα αριθμό 09.4095, για την εισαγωγή ρυζιού που υπάγεται στον κωδικό ΣΟ 1006, καταγωγής Υπερποντίων Χωρών και Εδαφών (ΥΧΕ), μέχρι ποσότητας 11049 τόνων, εκφραζόμενης σε αποφλοιωμένο ρύζι.
Άρθρο 2
Οι αιτήσεις έκδοσης πιστοποιητικών υποβάλλονται και τα πιστοποιητικά εκδίδονται σύμφωνα με τις διατάξεις του τίτλου ΙΙΙ του κανονισμού (ΕΚ) αριθ. 2603/97, με την επιφύλαξη των διατάξεων του παρόντος κανονισμού.
Άρθρο 3
1. Οι αιτήσεις έκδοσης πιστοποιητικών εισαγωγής κατατίθενται κατά τις πρώτες τρεις εργάσιμες ημέρες που έπονται της έναρξης ισχύος του παρόντος κανονισμού.
2. Στο τετραγωνίδιο 20 της αίτησης έκδοσης πιστοποιητικού εισαγωγής, ο αιτών αναγράφει την ένδειξη "ΥΧΕ-συμπληρωματικό στάδιο 1999".
Άρθρο 4
1. Όταν η ποσότητα, για την οποία πρέπει να εκδοθεί το πιστοποιητικό, είναι κατώτερη των 20 τόνων, κατόπιν εφαρμογής του ποσοστού μείωσης που καθορίζεται κατ' εφαρμογή του άρθρου 9 παράγραφος 2 του κανονισμού (ΕΚ) αριθ. 2603/97, η αίτηση έκδοσης πιστοποιητικού μπορεί να αποσυρθεί εντός δύο εργασίμων ημερών από τη δημοσίευση του κανονισμού που καθορίζει το εν λόγω ποσοστό. Η εγγύηση αποδεσμεύεται αμέσως.
2. Η διάταξη του άρθρου 11 παράγραφος 4 τελευταία πρόταση, του κανονισμού (ΕΚ) αριθ. 2603/97 δεν εφαρμόζεται στα πιστοποιητικά που εκδίδονται κατ' εφαρμογή του παρόντος κανονισμού.
Άρθρο 5
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Δεκεμβρίου 1999.

Labels: 10
3
17